Source: http://ec.europa.eu/civiljustice/legal_aid/legal_aid_gre_mt.htm
Timestamp: 2019-05-22 16:52:32+00:00
Document Index: 1819415

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Għajnuna legali - Greċja
Kummissjoni Ewropea > NGE > Għajnuna legali > Greċja
13. Jekk nikkwalifika għall-għajnuna legali, min iħallas l-ispejjeż l-oħrajn?
15. Jekk nikkwalifika għall-għajnuna legali, tista’ tiġi rtirata qabel it-tmiem tal-kawża (jew anke wara l-kawża)?
L-ispejjeż ewlenin ta’ kawża huma l-ispejjeż tal-qorti għall-atti proċedurali u t-taxxa fuq id-dokumenti ġudizzjarji, tariffi għal varji fondi, il-ġbir bil-quddiem ta’ l-ispejjeż tal-barrister, u garanziji għall-kontumaċja. Bħala regola dawn l-ispejjeż għandhom jitħallsu mill-parti li tressaq l-azzjoni, iżda fil-każ li titlef waħda mill-partijiet, dik il-parti tiġi ordnata tħallas l-ispejjeż.
L-għajnuna legali teżenta lill-applikant mill-ispejjeż kollha legali, inkluża t-taxxa fuq id-dokumenti ġudizzjarji, it-taxxa fuq iċ-ċitazzjoni ta’ l-eżekuzzjoni, tariffi addizzjonali fuq dawn it-taxxi fuq id-dokumenti, it-tariffi tas-solicitor u tal-marixxall, spejjeż relatati max-xhieda u l-esperti, u t-tariffi tal-barrister jew rappreżentant ieħor.
Minbarra l-għajnuna legali sa issa provduta mill-Kodiċi tal-Proċedura Ċivili, ġiet stabbilita sistema ta’ l-għajnuna legali oħra permezz ta’ l-Att Nru 3226/2004 (Gazzetta tal-Gvern I 24 ta’ l-24 ta’ Frar 2004).
Dawn li ġejjin huma eliġibbli għall-għajnuna legali:
kull minn (kull persuna ta’ nazzjonalità Griega) jista’ juri li l-ħlas ta’ l-ispejjeż iċaħħad lilu u lill-familja tiegħu mill-mezzi neċessarji għall-manteniment tagħhom;
korpijiet li huma għall-interess pubbliku jew li ma jagħmlux qliegħ u gruppi ta’ persuni li għandhom id-dritt jieħdu sehem fil-proċeduri tal-qorti jekk jintwera li l-ħlas ta’ dawn l-ispejjeż tal-proċeduri jagħmilha impossibbli jew diffiċli għalihom li jiksbu l-għanijiet tagħhom;
sħubiji jew assoċjazzjonijiet jekk l-isħubija jew assoċjazzjoni ma tistax tħallas l-ispejjeż u l-membri tagħha ma jistgħux jagħmlu dan mingħajr ma jċaħħdu lilhom u l-familji tagħhom mill-mezzi neċessarji għall-manteniment tagħhom;
persuni ta’ nazzjonalità barranija kemm-il darba jkun hemm ftehimiet reċiproċi, u persuni mingħajr stat taħt l-istess kundizzjonijiet li jgħoddu għall-persuni ta’ nazzjonalita Griega.
Iċ-ċittadini kollha bi dħul baxx mill-Istati Membri ta’ l-Unjoni Ewropea huma eliġibbli għall-għajnuna legali. Iċ-ċittadini bi dħul baxx ta’ pajjiżi li mhumiex fl-UE u persuni ta’ dħul baxx mingħajr stat huma wkoll eliġibbli, kemm-il darba legalment għandhom indirizz permanenti jew jirrisjedu permanentament fl-Unjoni Ewropea.
Iċ-ċittadini huma meqjusa li għandhom dħul baxx jekk id-dħul annwali tal-familja tagħhom huwa inqas minn żewġ terzi tal-paga minima annwali provduta fil-Kuntratt Kollettiv Nazzjonali dwar il-Pagi. Fil-każijiet fejn hemm nuqqas ta’ qbil jew tilwima domestika, id-dħul tal-parti l-miksura ma jitqiesx.
L-għajnuna legali hija disponibbli quddiem il-qrati kollha: ċivili, kriminali u amministrattivi.
Hija disponibbli kemm għall-proċeduri kontenzjużi kif ukoll dawk mhux kontenzjużi.
L-għajnuna legali tingħata għall-każijiet kriminali, ċivili u kummerċjali.
Hemm proċedura speċifika għall-emerġenzi li hija dejjem disponibbli għall-applikazzjonijiet għall-għajnuna legali.
Il-proċedura għall-għoti ta’ l-għajnuna legali għall-emerġenzi mhijiex differenti mill-proċeduri fejn mhemmx emerġenza.
Madankollu, jingħata servizzi ta’ parir. Għall-każijiet kriminali, jingħata parir mill-prosekuturi u l-prosekuturi superviżorji tal-post tal-kustodja, filwaqt li għall-każijiet ċivili l-pariri jingħataw mill-Presidenti tal-qrati lokali kompetenti, li jgħarrfu lill-partijiet interessati jekk humiex eliġibbli għas-sistema ta’ l-għajnuna legali għal ċittadini bi dħul baxx.
Ma hemm ebda formola speċjali ta’ l-applikazzjoni għall-għajnuna legali. L-għajnuna legali tingħata:
mill-qorti tad-distrett,
mill-qorti reġjonali (bi mħallef wieħed) jew
mill-president tal-qorti reġjonali sħiħa fejn għandhom jitressqu jew huma pendenti l-proċeduri; fi kwistjonijiet mhux relatati ma’ smigħ, l-għajnuna legali tingħata mill-qorti tad-distrett tal-post tar-residenza ta’ l-applikant.
Lanqas ma hemm xi forma speċjali ta’ għajnuna legali. Hija tingħata fuq talba tal-parti interessata. L-applikazzjoni għandha tagħti taqsira tal-każ li dwaru hemm il-kawża jew azzjoni, u informazzjoni li tikkonferma r-rekwiżiti kollha għall-għoti ta’ l-għajnuna.
L-għajnuna legali hija disponibbli jekk, bħala riżultat tal-ħlas ta’ l-ispejjeż tal-kawża, l-applikant jista’ ma jkunx jiflaħ imantni ruħu jew il-familja tiegħu. Bħala prova taċ-ċirkostanzi tiegħu, l-applikant għandu jissottometti:
attestazzjoni mis-sindku jew il-president tal-muniċipalità tiegħu li tiddikjara ċ-ċirkostanzi finanzjarji tiegħu u tal-familja tiegħu u l-impjieg tiegħu, u li tiċċertifika li ma jistax iħallas mingħajr riskju għalih innifsu u l-familja tiegħu; fil-każ ta’ entità li ma tagħmilx profitt, għandu jintwera li jkun impossibbli jew diffiċli li jinkisbu l-għanijiet tiegħu, u fil-każ ta’ sħubija jew assoċjazzjoni, li l-isħubija jew assoċjazzjoni ma tistax tħallas l-ispejjeż tal-proċeduri u l-membri tagħha ma jistgħux jagħmlu dan mingħajr ma jċaħħdu lilhom infushom u l-familji tagħhom mill-mezzi neċessarji għall-manteniment tagħhom;
attestazzjoni mill-uffiċju lokali tat-taxxa ta’ l-applikant li tiċċertifika li fit-tliet snin ta’ qabel l-applikant issottometta formola tat-taxxa tad-dħul u formola għal kwalunkwe taxxa oħra dovuta u li l-formoli ġew verifikati mill-uffiċċju tat-taxxa;
fil-każ ta’ barrani, attestazzjoni mill-Ministeru tal-Ġustizzja li tiċċertifika li hemm arranġamenti reċiproċi.
It-talbiet kollha għall-għajnuna legali għandhom jiġu akkumpanjati mid-dokumenti sostantivi meħtieġa (eż., kopja tal-formola tat-taxxa jew attestazzjoni mill-ispettur tat-taxxa li tikkonferma li ma hija meħtieġa ebda formola, kopja tad-dikjarazzjoni dwar is-sitwazzjoni finanzjarja jew dikjarazzjoni tal-kont, in-numru tar-reġistrazzjoni tat-taxxa, ċertifikati tas-sigurtà soċjali u dikjarazzjonijiet maħlufa) u, għaċ-ċittadini minn pajjiżi mhux fl-UE, evidenza ta’ l-indirizz permanenti jew abitwali.
It-talba għall-għajnuna legali għandha ssir lil waħda mill-qrati msemmija hawn fuq skond il-kriterji diġà deskritti fil-qosor.
It-talba għall-għajnuna legali u d-dokumenti sostantivi għandhom jintbagħtu lill-qorti tad-distrett, lill-qorti reġjonali (bi mħallef wieħed) jew lill-president tal-qorti reġjonali sħiħa fejn għandhom jiġu mibdija jew huma pendenti l-proċeduri, għall-inqas ħmistax-il jum qabel il-kawża jew l-azzjoni li jirreferu għaliha; fi kwistjonijiet mhux relatati ma’ kawża, l-għajnuna legali tingħata mill-qorti tad-distrett tal-post fejn joqgħod l-applikant. Il-proċedura hija mingħajr ħlas u mhuwiex meħtieġ li wieħed jidher bl-avukat.
Mill-Presidenti tal-qrati lokali kompetenti.
Għandek tapplika lill-qorti bil-mod deskritt hawn fuq.
L-avukat jintgħażel mill-qorti li tkun tat l-għajnuna fuq talba tal-benefiċjarju. Dan ta’ l-aħħar irid jaċċetta l-konsulent legali li jiġi assenjat. Il-ħatra tibqa’ valida sat-tmiem definittiv tal-kawża jew ta’ pass proċedurali ekwivalenti, u jekk hemm appell. L-avukat maħtur għandu jagħti rappreżentanza legali sħiħa għall-perjodu stabbilit fl-Artikolu 97 tal-Kodiċi tal-Proċedura Ċivili, kemm-il darba s-sentenza ma testendix jew ma tnaqqasx dan il-perjodu, fuq talba ta’ l-applikant.
Il-għoti ta’ l-għajnuna legali, għall-każijiet ċivili u kummerċjali, tikkonsisti f’eżenzjoni sħiħa jew parzjali mill-ispejjeż proċedurali u, fejn mitlub speċifikament, l-ispejjeż tal-ħatra ta’ avukat, nutar u marixxall biex jiddefendu l-benefiċjarju, jirrappreżentawh fil-qorti u jipprovdi kwalunkwe għajnua meħtieġa biex iwettaq l-azzjonijiet neċessarji. Fost l-oħrajn, l-eżenzjoni tkopri: taxxi fuq id-dokumenti fiskali u tal-qorti, taxxi fuq iċ-ċitazzjoni ta’ l-eżekuzzjoni u t-tariffi addizzjonali kollha relatati; spejjeż relatati ma’ xhieda u esperti; tariffi ta’ l-avukati, in-nutara jew il-marixxalli maħtura; u garanzija meħtieġa għal dawn l-ispejjeż. L-għajnuna legali ma taffettwax l-obbligu li jitħallsu spejjeż mirbuħa mill-parti l-oħra.
L-applikant.
L-għajnuna legali hija provduta separatament għal kull każ u hija valida għall-istadji proċedurali u l-qrati suċċessivi sa l-infurzar tas-sentenzi. L-għajnuna legali għall-appelli tista’ tingħata biss jekk l-appell huwa approvat u mhuwiex ovvjament inġustifikat jew mhux ta’ min jirrakkomandah. L-istat tal-każ huwa wkoll evalwat f’isem l-applikant.
L-għajnuna legali tista’ tiġi rtirata jew ristretta mill-qorti, fuq talba tal-prosekutur jew minn jeddha, jekk ir-rekwiżiti għall-għotja ta’ l-għajnuna legali ma jintlaħqux jew jekk iċ-ċirkostanzi li jiġġustifikaw l-għajnuna legali m’għadhomx prevalenti jew inbidlu.
Barra minn dan, jekk il-parti mgħejuna titlef il-kawża, hi tkun għadha trid tħallas xi wħud mill-ispejjeż jew l-ispejjeż kollha tal-parti rebbieħa malli ċ-ċirkostanzi tiegħu jitjiebu u jkunu ġew verifikati.
L-applikant jista’ jappella minn deċiżjoni bħal din meħuda mill-qorti tad-distrett, mill-qorti reġjonali (bi mħallef wieħed) jew mill-president tal-qorti reġjonali sħiħa billi japplika għall-Qorti Sħiħa ta’ l-Ewwel Istanza fi żmien ħamest (5) ijiem minn meta tittieħed id-deċiżjoni. L-appelli jinstemgħu bl-użu tal-proċeduri tal-miżuri interim.
Jekk il-persuna li tapplika għall-għajnuna legali għall-każijiet ċivili u kummerċjali għandha indirizz permanenti jew normalment tirrisjedi fi Stat Membru ieħor ta’ l-Unjoni Ewropea, japplikaw dawn l-arranġamenti speċjali li ġejjin:
Anki jekk id-dħul tal-familja tagħhom huwa aktar minn żewġ terzi tal-paga minima annnwali provduta fil-Kuntratt Nazzjonali Kollettiv dwar il-Pagi, l-applikanti huma eliġibbli għall-għajnuna legali jekk jistgħu juru li d-differenza fl-għoli tal-ħajja bejn l-Istat Membru fejn għandhom indirizz permanenti jew jirrisjedu normalment u l-Greċja ma tippermettihomx li jkopru l-ispejjeż ta’ kawża.
Fost l-ispejjeż li minnhom l-applikant jista’ jiġi eżentat hemm:
it-tariffi ta’ l-interpreti;
l-ispejjeż ta’ traduzzjonijiet uffiċjali ta’ kwalunkwe dokument meħtieġ għar-riżoluzzjoni tat-tilwima;
l-ispejjeż li jħallas l-applikant għat-trasport ta’ kwalunkwe persuna oħra involuta fis-sostenn tal-pretensjoni ta’ l-applikant, kemm-il darba dawn il-persuni huma meħtieġa jidhru fil-qorti personalment u l-qorti tkun iddeċidiet li mhemm ebda mod ieħor li jistgħu jipparteċipaw fil-proċedura.
L-għajnuna legali tista’ wkoll tikkonsisti fil-ħatra ta’ avukat biex jipprovdi għajnuna legali bl-għan li jirriżolvi t-tilwima qabel ma tasal il-qorti. Avukat jista’ jinħatar biex jagħtu parir legali lil persuni li ghandhom indirizz permanenti jew jirrisjedu normalment fil-Greċja iżda li qed jitolbu għajnuna legali għal kawża jew għal proċeduri fi Stat Membru ieħor ta’ l-Unjoni Ewropea, sakemm l-awtorità kompetenti f’dak l-Istat Membru tirċievi l-applikazzjoni għall-għajnuna legali.
Huwa l-Ministeru tal-Ġustizzja l-awtorità kompetenti biex tirċievi l-applikazzjonijiet minn persuni li għandhom indirizz permanenti jew jirrisjedu normalment fil-Greċja għall-għajnuna legali fi Stat Membru ieħor ta’ l-Unjoni Ewropea u li jaqgħu fl-ambitu tad-Direttiva tal-Kunsill 2003/8/KE. L-awtorità kompetenti tgħin lill-applikant fil-ġbir tad-dokumenti sostantivi kollha li taf li huma neċessarji biex tiġi eżaminata l-applikazzjoni u tipprovdi lill-applikant, fejn dan jitlob, kwalunkwe traduzzjoni meħtieġa ta’ l-applikazzjoni u tad-dokumenti sostantivi mingħajr ħlas. L-applikazzjoni, mimlija korrettament u bit-traduzzjonijiet tad-dokumenti sostantivi kollha, tintbagħat lill-awtorità xierqa fl-Istat Membru l-ieħor fi żmien ħmistax-il jum minn meta tirċeviha.
« Għajnuna legali - Informazzjoni Ġenerali | Greċja - Informazzjoni Ġenerali »